和侯協律詠笋
作者：韓愈
朝代：唐

paragraphs: 竹亭人不到，新笋滿前軒。
乍出真堪賞，初多未覺煩。
成行齊婢僕，環立比兒孫。
驗長常攜尺，愁乾屢側盆。
對吟忘膳飲，偶坐變朝昏。
滯雨膏腴濕，驕陽氣候溫。
得時方張王，挾勢欲騰騫。
見角牛羊沒，看皮虎豹存。
攢生猶有隙，散布忽無垠。
詎可持籌算，誰能以理言。
縱橫公占地，羅列暗連根。
狂劇時穿壁，橫強幾觸藩。
深潛如避逐，遠去若追奔。
始訝妨人路，還驚入藥園。
萌芽防寖大，覆載莫偏恩。
已復侵危砌，非徒出短垣。
身寧虞瓦礫，計擬揜蘭蓀。
且歎高無數，庸知上幾番。
短長終不校，先後竟誰論。
外恨苞藏密，中仍節目繁。
暫須廻步履，要取助盤飧。
穰穰疑翻地，森森競塞門。
戈矛頭戢戢，蛇虺首掀掀。
婦懦咨料揀，兒癡謁盡髠。
侯生來慰我，詩句讀驚魂。
屬和才將竭，呻吟至日暾。